ભૂરું આકાશ, સફેદ મોતી જેવો લેક પેલેસ, તેની કોતરણી, ફુવારા અને આ બધાનું સરોવરના શાંત ભૂરા જળમાં પડતું પ્રતિબિંબ એક કદી ન વિસરાય એવો નજારો પેશ કરતું હોય છે. આ શ્વેત જળમહેલને જોઈને વિદેશીઓ તો અભિભૂત થઈ જતા હોય છે. સહેલાણીઓનું આકર્ષણ જોઈને જ જગતનિવાસ મહેલને અતીત અને વર્તમાનને જોડતી એક હેરિટેજ હોટલમાં તબદિલ કરી દેવાયો છે. આ હોટલને લેક પેલેસ નામ અપાયું છે. એ જ રીતે સિટી પેલેસમાં પણ બે હેરિટેજ હોટલો છે. લેક પેલેસ સુધી પ્રવાસીઓ બોટમાં જાય છે. હોટલ રૂપી મહેલની કમાનવાળી બારીઓ અને છતરીઓ તેનું સૌંદર્ય દૂરથી જ દર્શાવતી રહે છે.